Ole Hækkerup (S), 2013-04-11:
Tak, formand.
Med den her forespørgsel får vi lejlighed til at diskutere den danske politik i forhold til terrorisme, herunder særlig brugen af droner.
Jeg skal starte med at sige, at jeg ikke alene har fornøjelsen af at tale på mit eget partis vegne, men også på Socialistisk Folkepartis vegne.
Desværre må man jo sige, at truslerne om terror også imod Danmark og mod dansk område er meget reelle.
Vi har set domme til folk, der har været langt fremme i planlægningen, og vi ved, at der også samarbejdes på tværs af grænser mellem forskellige terrorgrupper.
Det er derfor først og fremmest afgørende, at danske myndigheder gør, hvad de kan for både at forebygge og opklare terrorplaner og terror mod Danmark.
Dernæst er det selvfølgelig vigtigt, at den danske regering og de danske efterretningstjenester også samarbejder uden for landets grænser.
Jeg siger blot det her til indledning, fordi droner jo i virkeligheden kun er en del af det at sikre landet mod terror, og fordi terror desværre er meget andet og griber meget mere om sig og kræver mange flere svar end blot droner.
Terrror er jo i virkeligheden noget, der kommer med rabiate politiske eller religiøse holdninger, der dog i hvert fald som minimum har det tilfælles, at de alle sammen har givet sig selv retten til at slå ihjel, at slå dem ihjel, der ikke følger deres politiske eller religiøse lovregler.
Uanset terrorens oprindelse skal vi selvfølgelig beskytte os imod den.
Det er så fremgået af de to ministerredegørelser til Folketinget, at samarbejdet med andre landes efterretningstjenester i alle tilfælde skal ske i overensstemmelse med dansk ret og international ret.
Ansvarlig herfor er selvfølgelig først og fremmest regeringen, og det sker så under kontrol til dels af Folketingets Kontroludvalg, og der er det, som det allerede også er blevet nævnt i debatten, jo sådan, at vi netop har lovgivning på vej gennem Folketinget i øjeblikket om at styrke kontrollen med efterretningstjenesterne.
For Socialdemokraterne er det vigtigt, at vi fortsat har en effektiv efterretningstjeneste, der samarbejder tæt med vores allierede og på grundlag af dansk og international ret.
Det bringer mig hen til det, der vel i virkeligheden, sådan som jeg lyttede mig til det, er Dansk Folkepartis pointe med den her forespørgselsdebat, nemlig spørgsmålet: Kan man både være effektiv og retfærdig?
Det er altså det, som jeg tror fru Marie Krarup i sin indledende begrundelse for forespørgslen formulerede således: Ellers overlader vi det bare til andre at bekæmpe terror.
Det synes jeg i sig selv indeholder noget, som er tæt på i virkeligheden at være en undervurdering af det store arbejde, som Politiets Efterretningstjeneste og Forsvarets Efterretningstjeneste gør i dag.
I givet fald har det sikkert være utilsigtet fra fru Marie Krarups side.
For det er netop overholdelse af loven, som jo i virkeligheden styrker tilliden til myndighederne og herunder styrker tilliden til efterretningstjenesterne.
Jeg tror, det er den grundlæggende opfattelse, at vi er nødt til som samfund at kunne sikre både friheden, respekten for det enkelte individ og overholdelsen af loven osv. og samtidig sørge for at gøre alt, hvad vi kan, for at have så effektiv en indsats mod terrorisme som muligt.
Jeg tror i virkeligheden, at det er i opgaven med at løse begge dele, den afgørende skillelinje er.
Jeg synes jo, at vi som samfund skal prøve at stræbe efter at blive bedre og bedre til at løse netop det dilemma eller problem, og jeg anerkender fuldt ud noget af det, fru Marie Krarup sagde, nemlig om der ikke vil kunne opstå situationer, hvor man sidder og er grumme i klemme netop i forhold til den her problemstilling.
Men det ændrer ikke på, at det er vores pligt, for hvis vi siger, at det eneste, vi prioriterer, er tryghed, og så er vi ligeglade med friheden og overholdelsen af dansk og international ret, ender vi med at gøre vold på os selv, og det vil til sidst ramme os selv.
Derfor bliver vi nødt til at prøve at blive ved med at stræbe efter at gøre det her bedre.
Det vil sige, at den grundlæggende holdning er: Jo, man kan godt løse et problem, uden at man behøver at overtræde loven.
Jeg siger det også, fordi jeg jo ved, at Dansk Folkeparti har en ambition om på et tidspunkt at komme i regering.
Men jeg tror, at det her med at forsøge både at nå trygheden og nå friheden – det der med, at man godt kan være effektiv, samtidig med at man overholder loven – er et område, som Dansk Folkeparti kommer til at ændre politik på, hvis de skal forfølge ambitionen om at komme i regering.
Og det er ikke, fordi jeg skal give Dansk Folkeparti taktiske råd eller sådan noget om, hvordan man skal placere sig i det politiske spil; det er simpelt hen noget, jeg sådan set i virkeligheden mest siger af hensyn til landet.
På den baggrund skal jeg selvfølgelig meddele, som det jo allerede er fremgået,
at vi kan tilslutte os det forslag til vedtagelse, som hr. Troels Lund Poulsen læste op.